钦定古今图书集成/明伦汇编/皇极典/第204卷 > 《贺登极表》柳宗元
## 钦定古今图书集成/明伦汇编/皇极典/第204卷 > 《贺登极表》柳宗元

臣某言：“太子中舍严公弼至，伏奉某月日敕书慰谕。
伏承陛下以某月日虔奉典册，允昇宝位。凡在群生，
孰不庆幸。臣某诚欢诚抃，顿首顿首。臣闻天地泰而
圣人出，雷雨解而品物荣。”是以五行迭用，水火更其
位；十叶重光，宗庙辅其德。殷宗恭默，再开成汤之业；
汉文聪明，克承高祖之绪。陛下重离出曜，体干继统，
主鬯彰孝恭之美，抚军著神武之功。钦承遗训，永保
鸿业。遏密之中，施雨露以被物；遐迩之地，都日月之
继明。则四维之外，八极之表，人神胥悦，草木皆春，煦
妪生成，不失覆载。况臣谬膺守土，累受国恩，爰自出
身，洎乎领镇，沐浴圣泽，优游昌时，不获睹阙庭之礼，
展臣庶之分。戴天荷圣，倍万恒情。